ПРЕДЛОГ НА ЗАКОН ЗА

РЕГУЛИРАЊЕ НА СТАТУС НА БЕСПРАВНО ИЗГРАДЕНИ ОБЈЕКТИ

I.ОПШТИ ОДРЕДБИ

1.Предмет на уредување

Член 1

Со овој закон се уредуваaт условите, начинот и постапката за утврдување на правен статус на бесправно изградените објекти како и за санкционирање на бесправно изградените објекти кои нема да ги исполнат условите за утврдување на правен статус согласно овој закон.

Член 2

(1) Под бесправно изградени објекти во смисла од овој закон се подразбираат објекти од значење за Републиката и објекти од локално значење согласно Законот за градење, кои се изградени без одобрение за градење или спротивно на одобрението за градење, како и делови (доградби и надградби) на објектите од значење за Републиката и на објектите од локално значење согласно Законот за градење, кои се изградени без одобрение за градење или спротивно на одобрението за градење, во и надвор од плански опфат (во натамошниот текст: бесправни објекти).

(2) Предмет на овој закон се бесправните објекти од став (1) на овој член, кои се изградени и претставуваат градежна и функционална целина пред 1 јануари 2021 година.

(3) По исклучок од став (2) на овој член, предмет на овој закон се и бесправните објекти чија изградба претставува јавен интерес утврден со закон, чии иматели се државни органи, агенции, фондови и јавни претпријатија основани од Република Северна Македонија, правни лица во целосна или доминантна сопственост на Република Северна Македонија, единици на локалната самоуправа и јавни претпријатија основани од единиците на локалната самоуправа, кои претставуваат градежна целина, а не и функционална целина, пред 1 јануари 2021 година.

2.Значење на одделни изрази

Член 3

Одделни изрази употребени во овој закон го имаат следното значење:

1)**Утврдување на правен статус на бесправен објект** е запишување на бесправниот објект кој ги исполнил условите за утврдување на правен статус согласно овој закон, во Катастарот на недвижности.

2)**Градежна и функционална целина** претставува објект кој не е склон на паѓање, кај кој на најмалку едно ниво целосно се изведени градежните и градежно-занаетчиските работи (поставени внатрешни инсталации и прозорци) и истото може да се употребува.

3)**Градежна, а не и функционална целина** претставува објект кој не е склон на паѓање, кај кој градежните работи се изведени во целост, а не се изведени градежно-занаетчиските работи (не се поставени внатрешните инсталации и/или прозорци).

4)**Објект склон на паѓање** е објект за кој постои опасност од уривање.

5)**Под планска документација** се подразбираат урбанистички планови и другите видови на плански документации утврдени со Законот за урбанистичко планирање и подзаконските прописи донесени врз основа на истиот закон.

6)**Под агенции, фондови и јавни претпријатија основани од Република Северна Македонија** се подразбираат агенции, фондови и јавни претпријатија основани од Собранието на Република Северна Македонија или од Владата на Република Северна Македонија.

7)Бесправен објект со намена А1 (куќи за домување) во смисла на овој закон е објект со најмногу четири станбени единици.

8)Времен објект во смисла на овој закон претставува монтажно-демонтажен објект или објект за кој е донесен управен акт за негово поставување како објект од времен карактер или објект кој е евидентиран во Катастарот на недвижности како времен објект.

9)**Кабелска канализација** претставува дел од физичка инфраструктура која се состои од мрежа на подземни канали или цевки од соодветен материјал, кабелски шахти и кабелски галерии, која служи за поставување и заштита на електронски комуникациски кабли, утврдени согласно Законот за електронските комуникации и подзаконските прописи донесени врз основа на истиот закон.

10)**Охридски регион** претставува регионот во кој се наоѓа природното и културното наследство запишано во Списокот на светското природно и културно наследство на Обединетите нации во рамките на Организацијата на Обединетите нации за образование, наука и култура дефиниран со Конвенцијата за заштита на светското културно и природно наследство (Конвенцијата на УНЕСКО од 1972), чии граници се утврдени со Законот за управување со светското природно и културно наследство во Охридскиот регион.

11)**Потенцијално нестабилна зона** претставува подрачје на кое постои опасност од појава на нестабилност на теренот поради неповолни геолошки карактеристики на земјиштето.

3.Исклучок од примената на законот

Член 4

1. Одредбите од овој закон не се применуваат за:

1)Сите видови на бесправни објекти изградени во границите на Охридскиот регион, кои не се опфатени со точките 2), 3), 4), 5), 6), 7), 8), 9), 10), 11), 12), 13) и 14) од овој став, а за кои е утврдено дека не се во согласност со Планот за управување со Светското природно и културно наследство во Охридскиот регион;

2)Сите видови на бесправни објекти изградени во граници на заштитено подрачје утврдено со закон односно во строг природен резерват, национален парк, споменик на природа, парк на природа, заштитен предел или повеќенаменско подрачје, во заштитен крајбрежен појас на природни и вештачки езера и речни корита како и во прва и втора санитарно заштитна зона на извори на вода за пиење;

3)Сите видови на бесправни објекти изградени во споменичката целина на Старото градско јадро на Охрид, чии граници се дефинирани со Законот за прогласување на споменичката целина на Старото градско јадро на Охрид за културно наследство од особено значење.

4)Сите видови на бесправни објекти изградени во подрачје на заштитено недвижно културно наследство (поединечни добра и археолошки локалитети);

5)Сите видови на бесправни објекти изградени во подрачје во кое се врши или е планирана експлоатација на минерални суровини;

6)Сите видови на бесправни објекти изградени во заштитни зони на аеродроми;

7)Сите видови на бесправни објекти изградени во зони на гранични премини во радиус од 100 метри од граничната линија, како и во посебни подрачја и зони од интерес на одбраната и безбедноста;

8)Сите видови на бесправни објекти изградени во подрачје на кое со урбанистичките планови е предвидена изградба на објекти од јавен интерес утврден со закон;

9)Сите видови на бесправни објекти изградени во заштитен појас на државни и локални патишта и во заштитен појас на железничка инфраструктура;

10)Сите видови на бесправни објекти изградени на земјиште за кое во Катастарот на недвижности е запишано право на хипотека;

11)Бесправни објекти со намена А2 (згради за домување) и бесправни делови (доградби и надградби) на објекти со наведената намена;

12)Сите видови на времени објекти;

13)Сите видови на урбана опрема, согласно член 2 точка 4 од Законот за градење и

14)Помошни објекти кои се во функција на друг објект, согласно член 73 од Законот за градење.

(2)По исклучок од став (1) точка 2 од овој член, одредбите од овој закон се применуваат за бесправни објекти со намена А1 (куќи за домување) изградени во границите на заштитено подрачје утврдено со закон, доколку истите се наоѓаат во зона за одржливо користење или во зона на заштитен појас.

(3)Надлежниот орган од член 5 од овој закон во рок од 15 работни дена од денот на приемот на барањето за утврдување на правен статус од член 6 од овој закон односно од денот на дополнување на барањето, по службена должност доставува барање до органите на државната управа надлежни за подрачјата, зоните односно појасите од став (1) точки 1) 2), 3), 4), 5), 6), 7), 8) и 9) на овој член и став (2) на овој член, за добивање на потврда дали бесправниот објект е изграден во рамки на овие подрачја, зони односно појаси.

(4)Органите на државната управа надлежни за подрачјата, зоните односно појасите од став (1) точки 1), 2), 3), 4), 5), 6), 7), 8) и 9) на овој член и став (2) на овој член, се должни во рок од 15 работни дена од денот на приемот на барањето од став (3) на овој член, да достават потврда дали бесправниот објект е изграден во рамките на подрачјата, зоните односно појасите од став (1) точки 1), 2), 3), 4), 5), 6), 7), 8) и 9) на овој член како и став (2) на овој член.

(5)Доколку се утврди дека е поднесено барање за утврдување на правен статус на бесправен објект од став (1) на овој член, освен за бесправен објект од ставот (2) на овој член, надлежниот орган од член 5 од овој закон е должен во рок од пет работни дена од денот на приемот на потврдата од став (4) на овој член, да донесе решение за одбивање на барањето.

II. ПОСТАПКА ЗА УТВРДУВАЊЕ НА ПРАВЕН СТАТУС НА БЕСПРАВЕН ОБЈЕКТ

1. Надлежни органи за спроведување на постапката

Член 5

(1)Постапката за утврдување на правен статус на бесправен објект ја спроведуваат органот на државна управа надлежен за вршење на работите од областа на уредувањето на просторот и единиците на локалната самоуправа.

(2)Органот на државна управа надлежен за вршење на работите од областа на уредувањето на просторот ја спроведува постапката за утврдување на правен статус на бесправните објекти од значење за Републиката согласно Законот за градење, како и за електронските комуникациски мрежи и средства кои не се линиски, а единиците на локалната самоуправа за бесправните објекти од локално значење согласно Законот за градење.

2. Барање за утврдување на правен статус

Член 6

(1)За утврдување на правен статус на бесправен објект се поднесува писмено барање од страна на имателот на бесправниот објект до надлежниот орган од член 5 од овој закон.

(2)Рокот за поднесување на барање за утврдување на правен статус на бесправен објект изнесува шест месеци од денот на влегувањето во сила на овој закон.

(3)Подносител на барање за утврдување на правен статус на бесправен објект може да биде физичко лице-државјанин на Република Северна Македонија, правно лице регистрирано во Централниот регистар на Република Северна Македонија, државни органи, агенции, фондови и јавни претпријатија основани од Република Северна Македонија,правни лица во целосна или доминантна сопственост на Република Северна Македонија, единици на локалната самоуправаи јавни претпријатија основани од единиците на локалната самоуправа, кои се иматели на бесправните објекти.

(4)Странски физички и правни лица можат да бидат подносители на барање за утврдување на правен статус на бесправен објект, доколку ги исполнуваат условите за стекнување на право на сопственост утврдени со Законот за сопственост и други стварни права.

(5)Барање за утврдување на правен статус на бесправно изградени/поставени електронски комуникациски мрежи и средства кои не се линиски може да поднесе само правно лице регистрирано во Централниот регистар на Република Северна Македонија со приоритетна дејност - телекомуникациски услуги, државен орган, агенции, фондови и јавни претпријатија основани од Република Северна Македонија и правно лице кое врши дејност од јавен интерес и/или обезбедува јавна услуга, а кое електронските комуникациски мрежи и средства ги користи за сопствени потреби.

(6)Едно физичко и/или правно лице може да поднесе само едно барање за утврдување на правен статус на еден бесправен објект.

(7)Формата и содржината на барањето за утврдување на правен статус на бесправен објект од став (1) на овој член ги пропишува министерот кој раководи со органот на државна управа надлежен за вршење на работите од областа на уредувањето на просторот.

Член 7

(1)Промена на барател за утврдување на правен статус на бесправен објект се врши врз основа на претходно поднесено барање за промена на барател, најдоцна до донесувањето на решение за утврдување на правен статус на бесправен објект, само за бесправниот објект за кој е поднесено барање за утврдување на правен статус.

(2)Промена на барател за утврдување на правен статус на бесправен објект не може да се изврши во случаите од член 11 став (3) од овој закон, кога барањето за утврдување на правен статус на бесправен објект се однесува за повеќе објекти или кога едно исто физичко или правно лице поднело повеќе барања за утврдување на правен статус на различни бесправни објекти.

(3)Барање за промена на барател од став (1) на овој член, може да поднесе правно и физичко лице кое се стекнало со правото врз бесправниот објект за кој е поднесено барањето за утврдување на правен статус, врз основа на судска пресуда или врз основа на заклучок за извршена продажба донесен согласно Законот за извршување, физичко лице кое со оставинско решение е прогласено за наследник на физичкото лице кое го поднело барањето за утврдување на правен статус на бесправниот објект за кој се однесува барањето за промена на барател, а во случаите кога барањето за утврдување на правен статус се однесува за бесправен дел од објект (доградба или надградба) правно и физичко лице кое со договор за купопродажба, договор за дар, договор за отстапување на имот за време на живот, договор за доживотна издршка или со друг договор се стекнало со право на сопственост на објектот кој е запишан во имотен лист, доколку со договорот е утврдено дека се стекнува и со правото врз бесправниот дел од објектот за кој е поднесено барањето за утврдување на правен статус.

(4)Кон барањето за промена на барател од став (1) на овој член се доставува :

-копија од лична карта или уверение за државјанство за домашно физичко лице односно копија од патна исправа за странско физичко лице, а за домашно и странско правно лице, извод од Централен регистар на Република Северна Македонија односно од соодветната институција во државата во која странското правно лице има седиште (за подносителот на барањето за промена на барател за утврдување на правен статус) и

-правосилна судска пресуда или заклучок за извршена продажба донесен согласно Законот за извршување со кои подносителот на барањето за промена на барател се стекнал со правото врз бесправниот објект за кој е поднесено барањето за утврдување на правен статус или оставинско решение за прогласен наследник на физичкото лице кое го поднело барањето за утврдување на правен статус на бесправниот објект или договор врз основа на кој подносителот на барањето за промена на барател се стекнал со правото на сопственост на објект кој е запишан во имотен лист и со правото врз бесправниот дел од истиот објект (доградба или надградба) за кој дел е поднесено барањето за утврдување на правен статус.

(5)Подносителот на барањето за промена на барател од став (1) на овој член, покрај доказите од став (4) на овој член е должен да ги достави и другите докази кои согласно членовите 8 и 9 од овој закон треба да се приложат кон барањето за утврдување на правен статус, доколку истите претходно не се доставени од страна на подносителот на барањето за утврдување на правен статус на бесправен објект.

(6)По доставувањето на барањето за промена на барател од став (1) на овој член, надлежниот орган од член 5 од овој закон, во рок од 15 работни дена од денот на приемот на барањето донесува решение.

(7)Против решението од ставот (6) на овој член, е дозволена посебна жалба, во рок од 15 дена од денот на приемот на решението.

3. Содржина на барањето за утврдување на правен статус на бесправен објект

Член 8

(1)За утврдување на правен статус на бесправен објект од значење за Републиката односно за бесправен објект од локално значење, барателот е должен кон барањето за утврдување на правен статус од член 6 од овој закон да достави:

- копија од лична карта или уверение за државјанство за домашно физичко лице односно копија од патна исправа за странско физичко лице, а за домашно и странско правно лице, извод од Централен регистар на Република Северна Македонија односно од соодветната институција во државата во која странското правно лице има седиште;

-доказ за приклучок на бесправниот објект на водоводна или електроенергетска инфраструктура издаден од надлежниот орган кој ја обезбедува услугата или сметки за користење на јавна услуга (вода и/или струја), со кои се потврдува дека јавната услуга е користена пред 1 јануари 2021 година и

-геодетски елаборат за утврдување на фактичка состојба на бесправен објект со имотен лист за земјиштето на кое е изграден бесправниот објект.

(2)Доколку бесправниот објект е изграден на земјиште кое е сопственост на друго физичко или правно лице, односно бесправниот објект е изграден на земјиште кое е сосопственост на барателот и друго физичко или правно лице, барателот покрај доказите од ставот (1) на овој член, должен е да достави и договор за долготраен закуп на земјиштето склучен со сопственикот односно сосопственикот на земјиштето во кој е уредено дека сопственикот односно сосопственикот на земјиштето е согласен да се утврди правен статус на бесправниот објект и истиот да се запише во Катастарот на недвижности на име на барателот или изјава заверена на нотар со која сопственикот односно сосопственикот на земјиштето изјавува дека е согласен да се утврди правен статус на бесправниот објект и истиот да се запише во Катастарот на недвижности на име на барателот.

(3)По исклучок од ставот (2) на овој член, во случаите кога бесправниот објект е изграден на земјиште кое е сопственост на друго физичко или правно лице, односно бесправниот објект е изграден на земјиште кое е сосопственост на барателот и друго физичко или правно лице а барателот ги нема уредено имотно-правните односи со сопственикот односно сосопственикот на земјиштето и ги нема доставено доказите утврдени во ставот (2) на овој член, доколку во моментот на изградбата на бесправниот објект земјиштето на кое e изграден истиот било сопственост на Република Северна Македонија, барателот покрај доказите од став (1) на овој член, должен е да достави и изјава заверена на нотар, дадена под кривична и материјална одговорност во која ќе потврди која година е изграден бесправниот објект, уверение за движење за земјиштето на кое е изграден бесправниот објект или имотен лист за земјиштето на кое е изграден бесправниот објект во кој правото на сопственост односно сосопственост на другото физичко или правно лице е запишано врз основа на решение за приватизација или решение за денационализација.

(4)Доколку е поднесено барање за утврдување на правен статус на бесправен објект кој е изграден на земјиште со нерасчистени имотно-правни односи, поради тоа што не е спроведена оставинска постапка, барателот покрај доказите од став (1) на овој член, должен е да достави и известување од нотарот повереник на оставинскиот суд дека се води оставинска постапка за предметното земјиште.

(5)Доколку е поднесено барање за утврдување на правен статус на бесправен објект кој се наоѓа во потенцијално нестабилна зона за која е донесена одлука согласно член 26 од овој закон, барателот покрај доказите од став (1) на овој член, должен е да достави и елаборат за геомеханика.

Член 9

(1)За утврдување на правен статус на електронски комуникациски мрежи и средства кои не се лински, а се бесправно изградени на земјиште, барателот е должен кон барањето за утврдување на правен статус од член 6 од овој закон да достави:

-извод од Централниот регистар на Република Северна Македонија;

-изјава заверена кај нотар дадена под кривична и материјална одговорност со која барателот ќе потврди дека електронските комуникациски мрежи и средства се изградени пред 1 јануари 2021 година година;

-геодетски елаборат за утврдување на фактичка состојба на бесправни електронски комуникациски мрежи и средства, со имотен лист за земјиштето на кое истите се изградени и

-основен проект-фаза статика.

(2)Доколку бесправните електронски комуникациски мрежи и средства се изградени на земјиште кое е сопственост на друго физичко или правно лице, односно истите се изградени на земјиште кое е сосопственост на барателот и друго физичко или правно лице, барателот покрај доказите од ставот (1) на овој член е должен да достави и договор за долготраен закуп на земјиштето склучен со сопственикот односно сосопственикот на земјиштето во кој е уредено дека сопственикот односно сосопственикот на земјиштето е согласен да се утврди правен статус на бесправно изградените електронски комуникациски мрежи и средства и истите да се запишат во Катастарот на недвижности на име на барателот или изјава заверена на нотар со која сопственикот односно сосопственикот на земјиштето изјавува дека е согласен да се утврди правен статус на бесправно изградените електронски комуникациски мрежи и средства и истите да се запишат во Катастарот на недвижности на име на барателот.

(3)По исклучок од ставот (2) на овој член, во случаите кога бесправните електронски комуникациски мрежи и средства се изградени на земјиште кое е сопственост на друго физичко или правно лице, односно истите се изградени на земјиште кое е сосопственост на барателот и друго физичко или правно лице а барателот ги нема уредено имотно-правните односи со сопственикот односно сосопственикот на земјиштето и ги нема доставено доказите утврдени во ставот (2) на овој член, доколку во моментот на изградбата на електронските комуникациски мрежи и средства земјиштето на кое сe изградени истите било сопственост на Република Северна Македонија, барателот покрај доказите од став (1) на овој член, должен е да достави и изјава заверена на нотар, дадена под кривична и материјална одговорност во која ќе потврди која година се изградени електронските комуникациски мрежи и средства, уверение за движење за земјиштето на кое се изградени електронските комуникациски мрежи и средства или имотен лист за земјиштето на кое се изградени електронски комуникациски мрежи и средства во кој правото на сопственост односно сосопственост на другото физичко или правно лице е запишано врз основа на решение за приватизација или решение за денационализација.

(4)За утврдување на правен статус на електронски комуникациски мрежи и средства кои не се линиски, а се бесправно поставени на објекти, барателот е должен кон барањето за утврдување на правен статус од член 6 од овој закон да достави:

- извод од Централен регистар на Република Северна Македонија;

- изјава заверена кај нотар дадена под кривична и материјална одговорност со која барателот ќе потврди дека електронските комуникациски мрежи и средства, се поставени пред 1 јануари 2021 година;

-геодетски елаборат за утврдување на фактичка состојба на бесправни електронски комуникациски мрежи и средства, со имотен лист со запишано право на земјиштето под објектот на кој се поставени електронските комуникациски мрежи и средства;

- основен проект-фаза статика и

- договор за поставување на електронски комуникациски мрежи и средства склучен со заедницата на сопственици на посебни делови во објектот или согласност од мнозинството сопственици на посебните делови во објектот кои претставуваат повеќе од половината од вкупната површина на објектот, ако електронските комуникациски мрежи и средства се поставени на објект во етажна сопственост односно договор склучен со сопственикот на објектот или негова согласност ако се поставени на објект во индивидуална сопственост.

(5)Доколку е поднесено барање за утврдување на правен статус на електронски комуникациски мрежи и средства-колокации за потребата на јавната мобилна комуникациска мрежа, барателите кои се иматели на електронската комуникациска опрема која колоцира со антенскиот столб на колокацијата, покрај доказите утврдени во ставовите (1), (2), (3) и (4) од овој член должни се да достават и изјава од имателот на антенскиот столб со која истиот изјавува дека е согласен да се утврди правен статус на електронската комуникациска опрема која колоцира со антенскиот столб или договор со имателот на антенскиот столб со кој е уредено правото на колокација како и имотен лист или правосилно решение за утврдување на правен статус за антенскиот столб на колокацијата.

(6)Доколку е поднесено барање за утврдување на правен статус на електронски комуникациски мрежи и средства кои се користат за сопствени потреби од страна на правно лице кое врши дејност од јавен интерес и/или обезбедува јавна услуга, барателот покрај доказите утврдени во ставовите (1), (2), (3), (4) и (5) од овој член, должен е да достави и изјава заверена кај нотар дадена под кривична и материјална одговорност со која барателот ќе потврди дека електронските комуникациски мрежи и средства ги користи за сопствени потреби.

(7)Доколку е поднесено барање за утврдување на правен статус на електронски комуникациски мрежи и средства-антенски столбови кои се наоѓаат во потенцијално нестабилна зона за која е донесена одлука согласно член 26 од овој закон, барателот покрај доказите утврдени во ставовите (1), (2), (3), (4), (5) и (6) од овој член, должен е да достави и елаборат за геомеханика.

(8)Основен проект-фаза статика треба да достави само барателот кој имател на електронски комуникациски мрежи и средства кои се антенски столбови.

(9)Надлежниот орган од член 5 од овој закон закон во рок од 15 работни дена од денот на приемот на барањето од член 6 на овој закон односно од денот на дополнување на барањето, по службена должност доставува барање за мислење до Агенцијата за електронски комуникации, доколку се работи за активности и субјекти за кои е надлежна Агенцијата за електронски комуникации согласно прописите од областа на електронските комуникации.

(10)Агенцијата за електронски комуникации е должна во рок од 15 работни дена од денот на приемот на барањето од став (9) на овој член да достави мислење.

Член 10

Доколку од документацијата доставена кон барањето за утврдување на правен статус на бесправен објект, се утврди дека бесправниот објект е изграден на земјиште со незапишани права, надлежниот орган од член 5 од овој закон, по службена должност доставува барање до Агенцијата за катастар на недвижности за спроведување на соодветна постапка за запишување на правата врз предметното земјиште, согласно Законот за катастар на недвижности, која постапка Агенцијата за катастар на недвижности ја спроведува по службена должност.

4. Прекин на постапката

Член 11

(1)Доколку кон барањето за утврдување на правен статус на бесправен објект не е доставен некој од доказите утврдени во член 8 односно член 9 од овој закон, надлежниот орган од член 5 од овој закон, во рок од 15 работни дена од денот на приемот на барањето донесува решение со кое ја прекинува постапката и го задолжува барателот да го дополни барањето во рок од шест месеци од денот на приемот на решението.

(2)Доколку од доставената документација се утврди дека бесправниот објект е изграден на земјиште со незапишани права, надлежниот орган од член 5 од овој закон во рок од 15 работни дена од денот на приемот на барањето од член 6 на овој закон односно од денот на дополнувањето на барањето, донесува решение со кое ја прекинува постапката и по службена должност доставува барање до Агенцијата за катастар на недвижности за спроведување на постапка за запишување на правата врз предметното земјиште.

(3)Доколку барањето за утврдување на правен статус на бесправен објект се однесува за повеќе објекти или се утврди дека едно исто физичко или правно лице има поднесено повеќе барања за утврдување на правен статус на различни бесправни објекти, надлежниот орган од член 5 од овој закон во рок од 15 работни дена од денот на приемот на барањето од член 6 на овој закон, донесува решение со кое ја прекинува постапката за секое барање поединечно и доставува писмено известување до барателот дека е должен во рок од 30 дена од приемот на известувањето да достави изјава во која ќе наведе за кој објект е согласен да продолжи постапката за утврдување на правен статус а за кој објект/и го повлекува барањето.

(4)Доколку се утврди дека се поднесени две или повеќе спротивставени барања за утврдување на правен статус на еден ист бесправен објект, од страна на различни баратели, надлежниот орган од член 5 од овој закон во рок од 15 работни дена од денот на приемот на барањето од член 6 на овој закон односно од денот на дополнувањето на барањето, донесува решение со кое ја прекинува постапката и ги упатува барателите на парничната постапка пред надлежен суд заради утврдување на правото врз објектот.

(5)Доколку со барањето за утврдување на правен статус е доставено и известување од нотар повереник на оставински суд дека се води оставинска постапка за земјиштето на кое е изграден бесправниот објект, надлежниот орган од член 5 од овој закон во рок од 15 работни дена од денот на приемот на барањето од член 6 на овој закон односно од денот на дополнувањето на барањето, донесува решение со кое ја прекинува постапката.

(6)Доколку изјавите дадени согласно член 8 ставови (2) и (3) од овој закон односно согласно член 9 ставови (2) и (3) од овој закон, се оспорени пред надлежен орган и за тоа е доставен доказ, надлежниот орган од член 5 од овој закон, во рок од 15 работни дена од денот на приемот на доказот со кој се потврдува дека изјавата е оспорена, донесува решение со кое ја прекинува постапката.

(7)Доколку бесправниот објект е изграден надвор од плански опфат на планска документација или бесправен објект со намена А1 (куќи за домување) не го исполнува урбанистичкиот услов од член 15 став (2) од овој закон, надлежниот орган од член 5 на овој закон донесува решение со кое ја прекинува постапката и го известува Советот на единицата на локална самоуправа односно Советот на единицата на локална самоуправа во градот Скопје односно Советот на градот Скопје, дека е потребно да одлучи дали бесправниот објект ќе може да се вклопи во идната планска документација.

(8)Во случаите кога постапката е прекината поради тоа што со барањето за утврдување на правен статус на бесправен објект не е доставен некој од доказите утврдени во член 8 односно член 9 од овој закон, а барателот не го дополни барањето во рокот од став (1) на овој член, надлежниот орган од член 5 на овој закон донесува решение за одбивање на барањето за утврдување на правен статус.

(9)Во случаите кога постапката е прекината поради тоа што барањето за утврдување на правен статус на бесправен објект се однесува за повеќе објекти или се утврди дека едно исто физичко или правно лице поднело повеќе барања за утврдување на правен статус на различни бесправни објекти, барателот е должен во рок од 30 дена од денот на приемот на известувањето да достави изјава во која ќе наведе за кој објект е согласен да продолжи постапката за утврдување на правен статус а за кој објект/и го повлекува барањето, во спротивно се донесува решение за одбивање на барањето/та за утврдување на правен статус.

(10)По исклучок од ставовите (8) и (9) на овој член, во случаите кога постапката е прекината поради тоа што земјиштето на кое е изграден бесправниот објект е со незапишани права, постапката за утврдување на правен статус на бесправен објект ќе продолжи по спроведување на постапката за запишување на правата врз предметното земјиште, во случајот од ставот (4) на овој член по доставување на правосилна судска пресуда, во случајот од ставот (5) на овој член по доставување на правосилно оставинско решение, во случајот од ставот (6) на овој член по доставување на правосилна одлука од надлежен орган донесена во постапката во која е оспорена изјавата, во случајот од став (7) на овој член по донесување на Одлука од страна на Советот на единицата на локална самоуправа, односно Советот на единицата на локална самоуправа во градот Скопје односно Советот на градот Скопје.

(11)Во случаите од ставовите (9) и (10) на овој член, доколку по продолжувањето на постапката се утврди дека барателот треба да достави некој од доказите утврдени во член 8 односно член 9 од овој закон, надлежниот орган од член 5 од овој закон повторно донесува решение со кое ја прекинува постапката а барателот е должен да го дополни барањето во рок од три месеци од денот на приемот на решението за прекин на постапката, во спротивно се донесува решение за одбивање на барањето за утврдување на правен статус.

(12)Доколку за бесправен објект кој се наоѓа во границите на Охридскиот регион, доставени се доказите утврдени во член 8 односно член 9 од овој закон, но сеуште не е утврдено дали објектот е во согласност со Планот за управување со Светското природно и културно наследство во Охридскиот регион, надлежниот орган од член 5 од овој закон донесува решение со кое ја прекинува постапката, а истата ќе продолжи по добивање мислење од Комисијата за управување со светското природно и културно наследство во Охридскиот регион.

(13)Против решението за прекин на постапката е дозволена посебна жалба.

5. Утврдување на фактичка состојба

Член 12

(1)За утврдување на фактичката состојба на бесправните објекти, надлежниот орган од член 5 од овој закон во зависност од бројот на поднесени барања за утврдување на правен статус, формира една или повеќе комисии за вршење увид на лице на место.

(2)Комисијата од став (1) на овој член се состои од лица кои се вработени во општинската, односно државната администрација и истата е составена од три члена од кои најмалку еден треба да е со завршено високо образование-дипломиран градежен инженер или дипломиран инженер-архитект или дипломиран геодетски инженер.

(3)Комисијата од став (1) на овој член ја утврдува фактичката состојба на бесправниот објект со увид на лице место, за што составува записник за извршен увид на лице место со фотографии од објектот.

(4)При вршење на увид на лице место, Комисијата од став (1) на овој член утврдува дали :

-бесправниот објект е склон на паѓање;

-беправниот објект е градежна и функционална целина односно на најмалку едно ниво од објектот целосно се изведени градежните и градежно-занаетчиските работи (поставени внатрешни инсталации и прозорци) и истото може да се употребува;

-постојат делови од објектот на кои не се изведени градежните и градежно-занаетчиските работи (поставени внатрешни инсталации и прозорци) и

-бесправниот објект има приклучок на водоводна или електроенергетска инфраструктура.

(5)Комисијата од став (1) на овој член е должна да ја утврди фактичката состојба на бесправен објект за кој е поднесено барање за утврдување на правен статус, најдоцна во рок од шест месеци од денот на доставувањето на барањето за утврдување на правен статус, доколку со барањето е доставен геодетски елаборат за утврдување на фактичка состојба на бесправен објект или доколку располага со податоци за локацијата на бесправниот објект (адреса или број на катастарска парцела со назив на катастарска општина).

(6)Доколку кон барањето за утврдување на правен статус не е доставен геодетски елаборат за утврдување на фактичка состојба на бесправен објект а не располага со податоци за локацијата на бесправниот објект, Комисијата од став (1) на овој член е должна да ја утврди фактичката состојба на бесправниот објект, најдоцна во рок од шест месеци од денот на доставувањето на геодетски елаборат за утврдување на фактичка состојба на бесправен објект.

(7)Формата и содржината на записникот за извршен увид на лице место од ставот (3) на овој член ги пропишува министерот кој раководи со органот на државната управа надлежен за вршење на работите од областа на уредувањето на просторот.

III. УСЛОВИ ЗА УТВРДУВАЊЕ НА ПРАВЕН СТАТУС

1.Услови за утврдување на правен статус на бесправен објект

од значење за Републиката и бесправен објект од локално значење

Член 13

(1) Бесправен објект од значење за Републиката односно бесправен објект од локално значење, ги исполнува условите за утврдување на правен статус, доколку:

-барањето за утврдување на правен статус е поднесено во рокот утврден во членот 6 став (2) од овој закон;

-изготвен е записник за извршен увид на лице место согласно член 12 од овој закон;

-јавната услуга (вода и/или струја) за бесправниот објект е користена пред 1 јануари 2021 година;

-бесправниот објект е изграден пред 1 јануари 2021 година и истиот претставува градежна и функционална целина;

-бесправниот објект го исполнува урбанистичкиот услов утврден во член 15 од овој закон;

-исполнет е еден од условите за статусот на земјиштето на кое е изграден бесправниот објект, утврдени во член 16 од овој закон;

-бесправниот објект ги исполнува стандардите за геомеханика доколку истиот се наоѓа во потенцијално нестабилна зона за која е донесена одлука согласно член 26 од овој закон;

-бесправен објект кој е изграден во границите на Охридскиот регион, е во согласност со Планот за управување со Светското природно и културно наследство во Охридскиот регион;

-има согласност од надлежниот орган од став (5) на овој член, доколку бесправниот објект со намена А1 (куќи за домување) е изграден во зона за одржливо користење или во зона на заштитен појас, кои се наоѓаат во граници на заштитено подрачје утврдено со закон и

-има согласност од надлежниот орган од став (6) на овој член, доколку бесправниот објект е изграден во подрачје на заштитено недвижно културно наследство (споменичка целина), кое не е во границите на Старото градско јадро на Охрид.

(2)По исклучок од став (1) алинеја 4 на овој член, бесправните објекти чија изградба претставува јавен интерес утврден со закон, чии иматели се државни органи, агенции, фондови и јавни претпријатија основани од Република Северна Македонија, правни лица во целосна или доминантна сопственост на Република Северна Македонија, единици на локалната самоуправа и јавни претпријатија основани од единиците на локалната самоуправа, можат да бидат предмет на утврдување на правен статус и доколку не претставуваат функционална целина, доколку истите се градежна целина пред 1 јануари 2021 година.

(3)Органот на државна управа надлежен за вршење на работите од областа на уредувањето на просторот, заради утврдување на исполнетоста на условот од став (1) алинеја 5 на овој член, по службена должност доставува барање за мислење од единицата на локална самоуправа на чие подрачје е изграден бесправниот објект, дали бесправниот објект се наоѓа во плански опфат и доколку се наоѓа во плански опфат дали неговата намена е во согласност со основната класа на намена на земјиштето утврдена во важечката планската документација. Единицата на локална самоуправа е должна мислењето да го достави во рок од 30 дена од денот на приемот на барањето за мислење.

(4)Надлежниот орган од член 5 од овој закон, заради утврдување на исполнетоста на условот од став (1) алинеја 8 на овој член, по службена должност доставува барање за добивање на мислење од Комисијата за управување со светското природно и културно наследство во Охридскиот регион заедно со копија од геодетскиот елаборат за утврдување на фактичка состојба на бесправен објект, дали бесправно изградениот објект е во согласност со Планот за управување со светското природно и културно наследство на Охридскиот регион, која е должна да постапи во рок од 60 дена од денот на приемот на барањето.

(5)За бесправните објекти со намена А1 (куќи за домување) кои се изградени во зона за одржливо користење или во зона на заштитен појас, кои се наоѓаат во граници на заштитено подрачје утврдено со закон, надлежниот орган од член 5 од овој закон, по службена должност доставува барање за добивање на согласност од органот на државна управа надлежен за вршење на работите од областа на заштита на животната средина, заедно со копија од геодетскиот елаборат за утврдување на фактичка состојба на бесправен објект (примерок од геодетскиот елаборат се доставува и во дигитална форма).Органот на државна управа надлежен за вршење на работите од областа на заштита на животна средина е должен да постапи во рок од 90 дена од денот на приемот на барањето.

(6)За бесправните објекти кои се изградени во подрачје на заштитено недвижно културно наследство (споменичка целина) кое не е во границите на Старото градско јадро на Охрид, надлежниот орган од член 5 од овој закон, по службена должност доставува барање за добивање на согласност од Управата за заштита на културно наследство, заедно со копија од геодетскиот елаборат за утврдување на фактичка состојба на бесправен објект (примерок од геодетскиот елаборат се доставува и во дигитална форма). Управата за заштита на културно наследство е должна да постапи во рок од 30 дена од денот на приемот на барањето.

(7)Доколку бесправните објекти од став (5) на овој член, се изградени во зона за одржливо користење или во зона на заштитен појас на заштитено подрачје утврдено со закон, кое се наоѓа во границите на Охридскиот регион, истите треба да гo исполнат и условот од став (1) алинеја 8 на овој член.

2.Услови за утврдување на правен статус на

електронски комуникациски мрежи и средства кои не се линиски

Член 14

(1) Електронски комуникациски мрежи и средства кои не се линиски, а се изградени на земјиште, ги исполнуваат условите за утврдување на правен статус, доколку:

-барањето за утврдување на правен статус е поднесено во рокот утврден во член 6 став (2) од овој закон;

-подносител на барањето е еден од правните субјекти од член 6 став (5) од овој закон;

-изготвен е записник за извршен увид на лице место согласно член 12 од овој закон;

-електронските комуникациски мрежи и средства се изградени пред 1 јануари 2021 година и претставуваат градежна и функционална целина;

-исполнет е еден од условите за статусот на земјиштето на кое се изградени електронските комуникациски мрежи и средства, утврдени во член 16 од овој закон;

-има позитивно мислење од Агенцијата за електронски комуникации согласно член 9 став (10) од овој закон, доколку се работи за активности и субјекти за кои е надлежна Агенцијата за електронски комуникации согласно прописите од областа на електронските комуникации;

-електронските комуникациски мрежи и средства кои се антенски столбови ги исполнуваат стандардите за статика;

-електронските комуникациски мрежи и средства кои се антенски столбови ги исполнуваат стандардите за геомеханика, доколку се наоѓаат во потенцијално нестабилна зона за која е донесена одлука согласно со членот 26 од овој закон;

- има изјава од имателот на антенскиот столб кој е запишан во Kатастарот на недвижности или за кој е донесено правосилно решение за утврдување на правен статус, со која истиот изјавува дека е согласен да се утврди правен статус на електронската комуникациска опрема која колоцира со антенскиот столб или има договор склучен со имателот на антенскиот столб со кој е уредено правото на колокација, доколку се работи за електронски комуникациски мрежи и средства-колокации за потребата на јавната мобилна комуникациска мрежа;

-има изјава заверена кај нотар дадена под кривична и материјална одговорност со која барателот потврдува дека електронските комуникациски мрежи и средства ги користи за сопствени потреби, доколку електронските комуникациски мрежи и средства се користат за сопствени потреби од страна на правно лице кое врши дејност од јавен интерес и/или обезбедува јавна услуга;

-електронските комуникациски мрежи и средства кои се изградени во границите на Охридскиот регион, се во согласност со Планот за управување со Светското природно и културно наследство во Охридскиот регион и

-има согласност од надлежниот орган од став (5) на овој член, доколку електронските комуникациски мрежи и средства се изградени во подрачје на заштитено недвижно културно наследство (споменичка целина) кое не е во рамките на Старото градско јадро на Охрид.

(2) Електронски комуникациски мрежи и средства кои не се линиски а се бесправно поставени на објекти, ги исполнуваат условите за утврдување на правен статус, доколку:

-барањето за утврдување на правен статус е поднесено во рокот утврден во член 6 став (2) од овој закон;

-подносител на барањето е еден од правните субјекти утврдени во член 6 став (5) од овој закон;

-изготвен е записник за извршен увид на лице место согласно член 12 од овој закон;

-електронските комуникациски мрежи и средства се поставени пред 1 јануари 2021 година и истите претставуваат градежна и функционална целина;

-има позитивно мислење од Агенцијата за електронски комуникации согласно член 9 став (10) од овој закон, доколку се работи за активности и субјекти за кои е надлежна Агенцијата за електронски комуникации согласно прописите од областа на електронските комуникации;

-електронските комуникациски мрежи и средства кои се антенски столбови ги исполнуваат стандардите за статика;

-електронските комуникациски мрежи и средства кои се антенски столбови ги исполнуваат стандардите за геомеханика, доколку се наоѓаат во потенцијално нестабилна зона за која е донесена одлука согласно со членот 26 од овој закон;

-има договор за поставување на електронски комуникациски мрежи и средства склучен со заедницата на сопственици на посебни делови во објектот или согласност од мнозинството сопственици на посебните делови во објектот кои претставуваат повеќе од половината од вкупната површина на објектот, ако електронските комуникациски мрежи и средства се поставени на објект во етажна сопственост односно договор склучен со сопственикот на објектот или негова согласност ако се поставени на објект во индивидуална сопственост;

-има изјава од имателот на антенскиот столб кој е запишан во Kатастарот на недвижности или за кој е донесено правосилно решение за утврдување на правен статус, со која истиот изјавува дека е согласен да се утврди правен статус на електронската комуникациска опрема која колоцира со антенскиот столб или има договор склучен со имателот на антенскиот столб со кој е уредено правото на колокација, доколку се работи за електронски комуникациски мрежи и средства-колокации за потребата на јавната мобилна комуникациска мрежа;

-има изјава заверена кај нотар дадена под кривична и материјална одговорност со која барателот потврдува дека електронските комуникациски мрежи и средства ги користи за сопствени потреби, доколку електронските комуникациски мрежи и средства се користат за сопствени потреби од страна на правно лице кое врши дејност од јавен интерес и/или обезбедува јавна услуга;

-електронските комуникациски мрежи и средства кои се поставени на објект во границите на Охридскиот регион, се во согласност со Планот за управување со Светското природно и културно наследство во Охридскиот регион и

-има согласност од надлежниот орган од став (5) на овој член, доколку електронските комуникациски мрежи и средства се поставени на објект во подрачје на заштитено недвижно културно наследство (споменичка целина) кое не е во границите на Старото градско јадро на Охрид.

(3) Доколку е поднесено барање за утврдување на правен статус на електронски комуникациски мрежи и средства-колокации за потребата на јавната мобилна комуникациска мрежа, условите од ставот (1) алинеи 5, 7 и 8 на овој член односно условите од став (2) алинеи 6 и 7 на овој член треба да го исполнат само електронските комуникациски мрежи и средства кои се антенски столбови.

(4)Надлежниот орган од член 5 од овој закон, заради утврдување на исполнетоста на условот од став (1) алинеја 11 и став (2) алинеја 11 на овој член, по службена должност доставува барање за добивање на мислење од Комисијата за управување со светското природно и културно наследство во Охридскиот регион заедно со копија од геодетскиот елаборат за утврдување на фактичка состојба на бесправен објект, дали електронските комуникациски мрежи и средства се во согласност со Планот за управување со светското природно и културно наследство на Охридскиот регион, која е должна да постапи во рок од 60 дена од денот на приемот на барањето.

(5)За електронските комуникациски мрежи и средства кои се изградени или поставени на објект во подрачје на заштитено недвижно културно наследство (споменичка целина) кое не е во границите на Старото градско јадро на Охрид, надлежниот орган од член 5 од овој закон, по службена должност доставува барање за добивање на согласност од Управата за заштита на културно наследство. Управата за заштита на културно наследство е должна да постапи по барањето во рок 30 дена од денот на приемот на истото.

3.Урбанистички услов

Член 15

(1)Бесправните објекти од значење за Републиката и од локално значење треба да исполнат урбанистички услов за утврдување на правен статус.

(2)Бесправен објект од значење за Републиката и од локално значење кој е изграден во плански опфат го исполнува урбанистичкиот услов за утврдување на правен статус, доколку намената на бесправниот објект е во согласност со основната класа на намена на земјиштето утврдена во важечката планската документација.

(3)Доколку бесправен објект со намена А1 (куќи за домување) не го исполнува условот од став (2) на овој член, Советот на единицата на локална самоуправа односно Советот на единицата на локална самоуправа во градот Скопје односно Советот на градот Скопје одлучува дали бесправниот објект со наведената намена ќе може да се вклопи во идната планска документација, при што се смета дека урбанистичкиот услов за утврдување на правен статус е исполнет доколку е донесена Одлука со која е утврдено дека бесправниот објект ќе се вклопи во идната планска документација.

(4)За бесправен објект од значење за Републиката и од локално значење кој е изграден надвор од плански опфат на планска документација, Советот на единицата на локална самоуправа односно Советот на единицата на локална самоуправа во градот Скопје односно Советот на градот Скопје одлучува дали бесправниот објект ќе може да се вклопи во идната планска документација, при што се смета дека урбанистичкиот услов за утврдување на правен статус е исполнет доколку е донесена Одлука со која е утврдено дека бесправниот објект ќе се вклопи во идната планска документација.

(5)Советот на единицата на локална самоуправа односно Советот на единицата на локална самоуправа во градот Скопје односно Советот на градот Скопје е должен Одлуката од ставовите (3) и (4) на овој член, да ја донесе најдоцна во рок од шест месеци од денот на приемот на известувањето од член 11 став (7) од овој закон.

4.Услови за статус на земјиште на кое е изграден бесправен објект и

електронски комуникациски мрежи и средства кои не се линиски

Член 16

При утврдување на исполнетоста на условите за утврдување на правен статус на бесправен објект односно електронски комуникациски мрежи и средства кои не се линиски, согласно член 13 односно член 14 од овој закон, се смета дека се уредени имотно-правните односи за земјиштето на кое е изграден бесправениот објект и исполнет е условот за статусот на земјиштето, доколку бесправниот објект е изграден на:

-земјиште на кое барателот има право на сопственост или право на службеност, или

-земјиште сопственост на Република Северна Македонија, или

-земјиште сопственост на Република Северна Македонија на кое право на користење има барателот или друго физичко или правно лице, или

-земјиште сопственост на друго физичко или правно лице односно сосопственост на барателот и друго физичко или правно лице, за кое барателот има склучено договор за долготраен закуп со сопственикот односно сосопственикот на земјиштето во кој сопственикот односно сосопственикот на земјиштето е согласен да се утврди правен статус на бесправниот објект и истиот да се запише во Катастарот на недвижности на име на барателот или пак сопственикот односно сосопственикот на земјиштето има дадено изјава заверена на нотар со која е согласен да се утврди правен статус на бесправниот објект и истиот да се запише во Катастарот на недвижности на име на барателот, или

-земјиште сопственост на друго физичко или правно лице односно сосопственост на барателот и друго физичко или правно лице, доколку согласно изјавата од барателот со која потврдува која година го изградил бесправниот објект и уверението за движење за предметното земјиште, произлегува дека во моментот на изградбата на бесправниот објект земјиштето било сопственост на Република Северна Македонија, или

-земјиште сопственост на друго физичко или правно лице односно сосопственост на барателот и друго физичко или правно лице, доколку согласно изјавата од барателот со која потврдува која година го изградил бесправниот објект и имотниот лист за предметното земјиште, произлегува дека другото физичко или правно лице се стекнало со правото на сопственост односно сосопственост на земјиштето врз основа на решение за денационализација или решение за приватизација, кои се донесени по изградбата на објектот.

5. Исполнување на стандарди за геомеханика и статика

Член 17

(1)Сите видови бесправни објекти, како и бесправните електронски комуникациски мрежи и средства кои се антенски столбови, изградени во потенцијално нестабилна зона, за која од страна на Советот на единицата на локалната самоуправа е донесена одлука согласно член 26 од овој закон, треба да ги исполнуваат стандардите за геомеханика согласно прописите за градење.

(2)Бесправните електронски комуникациски мрежи и средства кои се антенски столбови треба да ги исполнуваат стандардите за статика согласно прописите за градење, без оглед во кое подрачје се изградени.

(3)Исполнетоста на стандардите од став (1) на овој член се потврдува со елаборат за геомеханика, а исполнетоста на стандардите од став (2) на овој член, се потврдува со основен проект-фаза статика.

IV. ПОСТАПУВАЊЕ НА НАДЛЕЖЕН ОРГАН

1.Потврда за исполнетост на услови за

утврдување на правен статус на бесправен објект

Член 18

(1)Надлежниот орган од член 5 од овој закон, во рок од шест месеци од денот на приемот на барањето за утврдување на правен статус на бесправен објект односно од денот на продолжување на постапката доколку истата била прекината согласно член 11 од овој закон, утврдува дали се исполнети условите за утврдување на правен статус пропишани согласно овој закон и издава потврда за исполнетост на услови за утврдување на правен статус на бесправен објект или донесува решение со кое се одбива барањето за утврдување на правен статус на бесправен објект.

(2)Единиците на локална самоуправа во градот Скопје се должни во рок пет работни дена од денот на издавањето на потврдата за исполнетост на услови за утврдување на правен статус на бесправен објект, примерок од истата да достават до градот Скопје.

(3)Органот на државна управа надлежен за вршење на работите од областа на уредување на просторот е должен во рок од пет работни дена од денот на издавањето на потврдата за исполнетост на услови за утврдување на правен статус на бесправен објект од значење за Републиката согласно Законот за градење, за кој се плаќа надоместок за утврдување на правен статус, како и за електронските комуникациски мрежи и средства кои не се линиски, примерок од истата да достави до единицата на локалната самоуправа на чие подрачје е изграден бесправниот објект односно електронските комуникациски мрежи и средства.

(4)Формата и содржината на потврдата од став (1) на овој член, ги пропишува министерот кој раководи со органот со органот на државната управа надлежен за вршење на работите од областа на уредувањето на просторот.

2. Решение за надоместок за утврдување на

правен статус на бесправен објект

Член 19

(1)По издавањето на потврда за исполнетост на услови за утврдување на правен статус на бесправен објект согласно член 18 од овој закон, се донесува решение за надоместок за утврдување на правен статус на бесправен објект, со кое се утврдува висината на надоместокот за утврдување на правен статус на бесправен објект.

(2)Решението од став (1) на овој член се донесува од страна на единицата на локална самоуправа на чие подрачје е изграден бесправниот објект, а за бесправен објект за кој надоместокот за утврдување на правен статус се распределува помеѓу градот Скопје и единиците на локалната самоуправа во градот Скопје, решението за надоместок за утврдување на правен статус на бесправен објект се донесува од страна на градот Скопје.

(3)За објектите од локално значење согласно Законот за градење, единицата на локална самоуправа во рок од десет работни дена од денот на издавањето на потврдата за исполнетост на услови за утврдување на правен статус на бесправен објект, изготвува решение за надоместок за утврдување на правен статус на бесправен објект и го доставува до барателот.

(4)За објектите од значење за Републиката согласно Законот за градење, за кои се плаќа надоместок за утврдување на правен статус, како и за електронските комуникациски мрежи и средства кои не се линиски, единицата на локалната самоуправа во рок од десет работни дена од денот на приемот на потврдата за исполнетост на услови за утврдување на правен статус на бесправен објект, изготвува решение за надоместок за утврдување на правен статус и го доставува до барателот, а примерок од решението доставува и до органот на државна управа надлежен за вршење на работите од областа на уредување на просторот.

(5)За објектите за кои надоместокот за утврдување на правен статус на бесправен објект се распределува помеѓу градот Скопје и единиците на локалната самоуправа во градот Скопје, градот Скопје во рок од десет работни дена од денот на приемот на потврдата за исполнетост на услови за утврдување на правен статус на бесправен објект, изготвува решение за надоместок за утврдување на правен статус на бесправен објект и го доставува до барателот, а примерок од решението доставува и до единицата на локална самоуправа на чие подрачје е изграден бесправниот објект.

(6)Против решението за надоместок дозволена е посебна жалба.

3. Начин на утврдување на надоместок за утврдување

на правен статус на бесправен објект

Член 20

(1)Висината на надоместокот за утврдување на правен статус на бесправен објект се утврдува на начин што висината на надоместокот за уредување на градежно земјиште кој се пресметува во постапката за добивање на одобрение за градење за овие објекти, за делот од површината на бесправниот објект до 80 м2 се зголемува за 50%, а за делот од површината на бесправниот објект над 80 м2 се зголемува за 100% и се множи со површината на бесправниот објект која е утврдена со геодетскиот елаборат за утврдување на фактичката состојба на бесправен објект.

(2)Висината на надоместокот за утврдување на правен статус на бесправни електронски комуникациски мрежи и средства кои не се линиски изнесува 10 евра во денарска противвредност по среден курс на Народна Банка на Република Северна Македонија, на денот на пресметката, по м2 од изградената површина, која е утврдена со геодетскиот елаборат за утврдување на фактичката состојба на бесправни електронски комуникациски мрежи и средства.

(3)Надместокот за утврдување на правен статус на бесправен објект со повеќе намени се пресметува комбинирано согласно висината на надоместокот за соодветната намена на деловите од објектот чија што површина е утврдена со геодетскиот елаборат за утврдување на фактичка состојба, на начинот утврден во став (1) на овој член.

(4)При пресметување на надоместок за утврдување на правен статус на бесправен објект за кој претходно e поднесено барање за издавање на одобрение за градење и е платен надоместок за уредување на градежно земјиште, а истиот е изграден без одобрение за градење или спротивно на одобрението за градење, при што целиот објект е бесправен, не се пресметува надоместок за површината на бесправниот објект за која е платен надоместок за уредување на градежно земјиште, а за површината на бесправниот објект за која не е платен надоместок за уредување на градежно земјиште се пресметува надоместок согласно став (1) на овој член.

(5)Во случаите од став (4) на овој член барателот е должен да достави соодветен доказ за претходно платен надоместок за уредување на градежно земјиште во постапката за издавање на одобрение за градење за предметниот објект.

(6)Надоместокот за утврдување на правен статус на бесправен објект кој е составен од повеќе посебни делови, во случаите од став (4) на овој член, се дели на еднакви делови на сите иматели на посебни делови во објектот.

4.Бесправни објекти за кои не се плаќа надоместок за утврдување на правен статус

Член 21

(1)Надоместок за утврдување на правен статус на бесправен објект не се пресметува и не се плаќа за :

-бесправните објекти чиишто иматели се корисници на парична помош од социјална заштита согласно Законот за социјалната заштита;

-бесправните објекти чиишто иматели се лица со ниски примања, кои претходната година (годината која претходи на годината во која се пресметува надоместокот за утврдување на правен статус) оствариле нето годишен приход до 180.000 денари;

-бесправните објекти чиишто иматели се државни органи, агенции, фондови и јавни претпријатија основани од Република Северна Македонија, правни лица во целосна или доминантна сопственост на Република Северна Македонија, единици на локална самоуправа и јавни претпријатија основани од единиците на локалната самоуправа и

-верски објекти (цркви, џамии, синагоги, манастири и текиња).

(2)За објектите од став (1) алинеја 1 на овој член барателите треба да достават потврда од надлежен орган дека се корисници на парична помош од социјална заштита, а за објектите од став (1) алинеја 2 на овој член барателите треба да достават потврда од надлежен орган за остварен годишен приход за претходната година.

5.Плаќање на надоместок за утврдување на правен статус на бесправен објект

Член 22

(1)Надоместокот за утврдување на правен статус на бесправен објект, барателот може да го плати еднократно во рок од шест месеци од денот на правосилноста на решението за надоместок за утврдување на правен статус на бесправен објект или одложено на дванаесет еднакви месечни рати.Доколку надоместокот се плаќа одложено, барателот е должен со единицата на локалната самоуправа да склучи договор за одложено плаќање на надоместокот за утврдување на правен статус.

(2)Доколку барателот не го плати надоместокот за утврдување на правен статус во роковите утврдени во став (1) на овој член, надлежниот орган од член 5 од овој закон донесува решение за одбивање на барањето за утврдување на правен статус на бесправен објект.

(3)Средствата од надоместокот за утврдување на правен статус на бесправните објекти од член 2 од овој закон и на електронските комункациски мрежи и средства кои не се линиски, се приход на единиците на локалната самоуправа.

(4)Приходите на единиците на локалната самоуправа во градот Скопје остварени од надоместокот за утврдување на правен статус на бесправните објекти, се распределуваат во сооднос 60% за градот Скопје и 40% за единицата на локалната самоуправа во градот Скопје на чие подрачје е изграден бесправниот објект.

6. Решение за утврдување на правен статус

Член 23

(1)Со решението за утврдување на правен статус на бесправен објект се потврдува дека бесправниот објект ги исполнува условите за утврдување на правен статус утврдени во член 13 односно член 14 од овој закон.

(2)Надлежниот орган од член 5 на овој закон донесува решение за утврдување на правен статус на бесправен објект во рок од пет работни дена од денот на доставувањето на доказот за платен надоместок за утврдување на правен статус на бесправен објект односно од денот на склучувањето на договорот за одложено плаќање на надоместокот или од денот на доставување на потврда за користење на парична помош од социјална заштита согласно Законот за социјалната заштита односно од денот на доставување на потврда за остварен годишен приход за лица со ниски примања.

(3)За објектите за кои согласно член 21 од овој закон не е предвидено плаќање надоместок за утврдување на правен статус, надлежниот орган од член 5 од овој закон, должен е да донесе решение за утврдување на правен статус во рок од пет работни дена од денот на издавањето на потврдата за исполнетост на условите за утврдување на правен статус.

(4)За електронски комуникациски мрежи и средства - колокации за потребата на јавната мобилна комуникациска мрежа, се издава поединечно решение за утврдување на правен статус за секоја опрема која е дел од колокацијата.

(5)Решението за утврдување на правен статус на бесправен објект и на бесправните електронски комуникациски мрежи и средства кои не се линиски, кое е правосилно и извршно, претставува правен основ за запишување на правото на сопственост на објектот во Катастарот на недвижности, а надлежниот орган од член 5 од овој закон, по службена должност заедно со геодетскиот елаборат за утврдување на фактичка состојба на бесправен објект и доказ за платен надоместок за запишување, во рок од десет работни дена од денот на правосилноста на решението го доставува до Агенцијата за катастар за недвижности, во електронска форма.

(6)При запишување на правото на сопственост на објектот и на електронските комуникациски мрежи и средства во Катастарот на недвижностите, се прибележува дека истите добиле правен статус согласно овој закон.

(7)Во случаите кога е донесено решение за утврдување на правен статус на бесправен објект и на електронски комуникациски мрежи и средства кои не се линиски а се изградени на земјиште кое е сопственост на друго физичко или правно лице односно кое е сосопственост на барателот и друго физичко или правно лице, а кое во моментот на изградбата на бесправниот објект односно електронските комуникациски мрежи и средства било сопственост на Република Северна Македонија, решението кое е правосилно и извршно, во рок од 15 работни дена од денот на правосилноста се објавува во „Службен весник на Република Северна Македонија“ и во еден дневен весник кој се издава на македонски јазик, а излегува најмалку три месеци пред денот на објавувањето на решението, а во единиците на локална самоуправа односно единиците на локална самоуправа во градот Скопје во кои најмалку 20% од граѓаните зборуваат службен јазик различен од македонскиот јазик и во еден дневен весник кој се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик, а излегува најмалку три месеци пред денот на објавувањето на решението. Доколку надлежниот орган од член 5 од овој закон располага со податоци за сопственикот или сосопственикот на земјиштето, еден примерок од решението се доставува и до сопственикот односно сосопственикот на земјиштето.

(8)Трошоците за објавување и доставување на решението согласно став (7) на овој член се на товар на барателот за утврдување на правен статус на бесправниот објект.

(9)Формата и содржината на решението за утврдување на правен статус на бесправен објект од став (1) на овој член, ги пропишува министерот кој раководи со органот со органот на државната управа надлежен за вршење на работите од областа на уредувањето на просторот.

V. ПРАВЕН ЛЕК

1. Жалба

Член 24

(1)Против решението за утврдување на правен статус на бесправен објект, решението за одбивање на барањето, решението за надоместок за утврдување на правен статус на бесправен објект, решението за прекин на постапката и решението за промена на барател, донесено од страна на единицата на локална самоуправа, може да се изјави жалба во рок од 15 дена од денот на приемот на решението, до органот на државната управа надлежен за вршење на работите од областа на уредувањето на просторот.

(2)Против решението за утврдување на правен статус на бесправен објект, решението за одбивање на барањето, решението за прекин на постапката и решението за промена на барател, донесено од страна на органот на државната управа надлежен за вршење на работите од областа на уредувањето на просторот, може да се изјави жалба во рок од 15 дена од денот на приемот на решението до Државната комисија за одлучување во управна постапка и постапка од работен однос во втор степен.

(3)Против решението за надоместок за утврдување на правен статус на бесправен објект, донесено од градот Скопје, може да се изјави жалба во рок од 15 дена од денот на приемот на решението, до органот на државната управа надлежен за вршење на работите од областа на уредувањето на просторот.

2. Ништовност на акти

Член 25

Решение за утврдување на правен статус на бесправен објект, решение за надоместок за утврдување на правен статус на бесправен објект, решение за промена на барател и потврда за исполнетост на услови за утврдување на правен статус, кои се издадени спротивно на одредбите од овој закон, се ништовни.

VI. ОДЛУКА ЗА ПОТЕНЦИЈАЛНО НЕСТАБИЛНИ ЗОНИ

Член 26

Доколку на подрајчето на единицата на локалната самоуправа постојат потенцијално нестабилни зони, Советот на единицата на локална самоуправа, Советот на единицата на локална самоуправа во градот Скопје и Советот на градот Скопје е должен да донесе одлука со која ќе ги утврди границите на овие зони.

VII. РЕГИСТАР ЗА ПОДНЕСЕНИТЕ БАРАЊА ЗА УТВРДУВАЊЕ НА

ПРАВЕН СТАТУС НА БЕСПРАВНИ ОБЈЕКТИ

Член 27

(1)Единиците на локалната самоуправа и органот на државната управа надлежен за вршење на работите од областа на уредувањето на просторот водат Регистар за поднесените барања за утврдување на правен статус на бесправни објекти.

(2)Регистарот од ставот (1) на овој член се води задолжително и во електронска форма.

(3)Единиците на локалната самоуправа примерок од регистарот од став (1) на овој член доставуваат до органот на државната управа надлежен за вршење на работите од областа на уредувањето на просторот, во рок од 30 дена од денот на истекот на рокот за поднесување на барање за утврдување на правен статус утврден во членот 6 став (2) од овој закон.

(4)Формата и содржината, како и начинот на водење на регистарот од ставот (1) на овој член, ги пропишува министерот кој раководи со органот на државната управа надлежен за вршење на работите од областа на уредувањето на просторот.

VIII. ПОСТАПКА ЗА УТВРДУВАЊЕ НА ПРАВЕН СТАТУС НА

ЛИНИСКИ ИНФРАСТРУКТУРНИ ОБЈЕКТИ, ЛИНИСКИ ЕЛЕКТРОНСКИ КОМУНИКАЦИСКИ МРЕЖИ И СРЕДСТВА И КАБЕЛСКА КАНАЛИЗАЦИЈА

Член 28

(1)Постапката за утврдување на правен статус на линиски инфраструктурни објекти чиишто иматели се државни органи, агенции, фондови и јавни претпријатија основани од Република Северна Македонија, правни лица во целосна или доминантна сопственост на Република Северна Македонија, единици на локална самоуправа и јавни претпријатија основани од единиците на локалната самоуправа, линиски електронски комуникациски мрежи и средства, како и на кабелска канализација се спроведува согласно одредбите од овој член.

(2)Имателите на линиски инфраструктурни објекти, линиски електронски комуникациски мрежи и средства, како и на кабелска канализација, во рок од пет години од денот на влегувањето во сила од овој закон, можат да достават пријава за запишување до Агенцијата за катастар на недвижности кон која се доставува геодетски елаборат за утврдување на фактичка состојба на бесправен објект и изјава заверена на нотар, дадена под кривична и материјална одговорност со која подносителот на пријавата потврдува дека тој е имател на предметниот објект односно мрежа и средство или кабелска канализација и дека истиот е изграден пред 1 јануари 2021 година.

(3)Правен основ за запишување на линиските инфраструктурни објекти, линиските електронски комуникациски мрежи и средства, како и на кабелската канализација, во Катастарот на недвижности со право на сопственост на имателот на истите, е изјавата заверена на нотар, дадена под кривична и материјална одговорност со која подносителот на пријавата потврдува дека тој е имател на предметниот објект односно мрежа и средство односно кабелска канализација и дека истиот е изграден пред 1 јануари 2021 година.

(4)Сопственикот на линиските инфраструктурни објекти, линиските електронски комуникациски мрежи и средства, како и на кабелската канализација, не може да ги оттуѓи и стварно-правно да ги оптовари истите во рок од една година од денот на нивното запишување во Катастарот на недвижности, а Агенцијата за катастар на недвижности по службена должност ја прибележува забраната за оттуѓување и стварно-правно оптоварување во имотниот лист во кој истите се запишани, во моментот на запишување на објектот односно мрежата и средството односно кабелската канализација во Катастарот на недвижности.

(5)Доколку во рок од една година од денот на запишувањето на линиските инфраструктурни објекти, линиските електронски комуникациски мрежи и средства, како и кабелската канализација, во Катастарот на недвижности, не е доставена нова пријава за запишување на истиот објект односно мрежа и средство односно кабелска канализација од страна на друг подносител, Агенцијата за катастар на недвижности ја брише прибелешката за забраната за оттуѓување и стварно-правно оптоварување, по доставено барање од сопственикот на објектот односно мрежата и средството односно кабелската канализација, а сопственикот на објектот односно мрежата и средството односно кабелската канализација може да го оттуѓува и стварно-правно оптоварува објектот односно мрежата и средството односно кабелската канализација.

(6)Доколку во рок од една година од денот на запишувањето на линиски инфраструктурен објект, линиски електронски комуникациски мрежи и средства, како и кабелска канализација, во Катастарот на недвижности, се утврди дека е доставена нова пријава за запишување на истиот објект односно мрежа и средство односно кабелска канализација од страна на друг подносител, Агенцијата за катастар на недвижности по службена должност го брише претходното запишување на предметниот објект односно мрежа и средство односно кабелска канализација.

(7)Во случаите од став (6) на овој член, подносителите на пријавите должни се во судска постапка да го утврдат правото врз објектот односно мрежата и средството односно кабелската канализација, а истите се запишуваат во Катастарот на недвижности со право на сопственост, само врз основ на правосилна судска пресуда со која е утврдено правото врз објектот односно мрежата и средството односно кабелската канализација.

(8)Доколку по истекот на рокот од една година од денот на запишувањето на линиски инфраструктурен објект, линиски електронски комуникациски мрежи и средства, како и кабелска канализација, во Катастарот на недвижности, доставена е нова пријава за запишување на истиот објект односно мрежа и средство односно кабелска канализација од страна на друг подносител, пријавата за запишување се одбива, а подносителот на новата пријава за запишување може да бара заштита на своите права во судска постапка пред надлежен суд.

(9)По исклучок од став (6) на овој член, во случаите кога е доставена нова пријава за запишување на истиот објект односно мрежа и средство односно кабелска канализација од страна на друг подносител, но не може да се утврди дали новата пријава за запишување се однесува за ист линиски инфраструктурен објект, односно исти електронски комуникациски мрежи и средства односно иста кабелска канализација, подносителот на новата пријава должен е да достави нов геодетски елаборат за утврдување на фактичка состојба врз основа на кој ќе може да се идентификуваат објектот односно мрежите и средствата односно кабелската канализација или согласност за запишување од сопственикот на објектот односно мрежите и средствата односно кабелската канализација, кои се претходно запишани во Катастарот на недвижности согласно одредбите од овој закон, а во спротивно подносителот на новата пријава за запишување може да бара заштита на своите права во судска постапка пред надлежен суд.

(10)По спроведеното запишување на линиските електронски комуникациски мрежи и средства, како и кабелската канализација согласно одредбите од ставовите (2), (3), (4), (5), (6) и (7) од овој член, сопствениците кои се запишани во Катастарот на недвижности, должни се да го достават доказот за сопственоста до Агенцијата за електронски комуникации во рок од 30 дена од денот на завршувањето на постапката, заради запишување во Единствената точка за информации во облик и форма согласно Законот за електронските комуникации и подзаконските прописи донесени врз основа на истиот закон.

(11)За запишување на линиските инфраструктурни објекти, линиските електронски комуникациски мрежи и средства и кабелската канализација, во Катастарот на недвижности, имателите на истите плаќаат надоместок утврден во тарифникот донесен од Агенцијата за катастар на недвижности согласно закон.

(12)Формата и содржината на изјавата од став (2) на овој член ја пропишува министерот кој раководи со органот на државна управа надлежен за вршење на работите од областа на уредување на просторот.

IХ. ПОСЕБНИ ОДРЕДБИ

Член 29

(1) Бесправните објекти кои нема да ги исполнат условите за утврдување на правен статус односно за кои ќе се донесе решение за одбивање на барањето за утврдување на правен статус ќе се отстранат согласно со одредбите на Законот за градење по правосилноста на решението за одбивање на барањето.

(2)Бесправните објекти изградени во Охридскиот регион и/или во подрачје на заштитено недвижно културно наследство (поединечни добра, споменички целини и археолошки локалитети) кои нема да ги исполнат условите за утврдување на правен статус односно за кои ќе се донесе решение за одбивање на барањето за утврдување на правен статус ќе се отстранат согласно со одредбите на Законот за градење и Законот за заштита на културно наследство, по правосилноста на решението за одбивање на барањето.

(3)Надлежниот орган од член 5 од овој закон е должен правосилното решение за одбивање на барањето за утврдување на правен статус, во рок од пет работни дена од денот на правосилноста на решението, да го достави до надлежниот градежен инспектор, а за објектите од став (2) на овој член, правосилното решение се доставува и до Управата за заштита на културно наследство.

Член 30

Доколку се утврди дека по поднесувањето на барање за утврдување на правен статус се извршени доградби и надградби на бесправен објект за кој е поднесено барање за утврдување на правен статус, ќе се донесе решение за одбивање на барањето за утврдување на правен статус без оглед дали бесправниот објект ги исполнува условите за утврдување на правен статус.

Член 31

(1) Градежно земјиште сопственост на Република Северна Македонија на кое во Катастарот на недвижностите има запишано право на сопственост на објект врз основа на решение за утврдување на правен статус на бесправен објект, сопственикот на објектот може да го откупи во согласност со Законот за градежно земјиште.

(2) Градежно земјиште сопственост на Република Северна Македонија на кое во Катастарот на недвижностите има запишано право на сопственост на електронски комуникациски мрежи и средства кои не се линиски може да го откупи само сопственикот на антенскиот столб, во согласност со Законот за градежно земјиште.

Член 32

(1)Сопствениците односно сосопствениците на земјиштето или нивните наследници на кое e изграден бесправен објект за кој е донесено решение за утврдување на правен статус во корист на друго физичко или правно лице, имаат право да побараат од сопственикот на објектот или неговите наследници, да им ја надоместат пазарната вредност на земјиштето.

(2) По исклучок од став (1) на овој член, доколку пазараната вредност на земјиштето е поголема од пазарната вредност на објектот, а не се работи за објект за домување или објект од јавен интерес утврден со закон, сопствениците односно сосопствениците на земјиштето или нивните наследници, имаат право да побараат од сопственикот на објектот или неговите наследници, да им ја надоместат пазарната вредност на земјиштето или пак да им припадне сопственоста на објектот, со обврска да му ја надоместат пазарната вредност на објектот на сопственикот на објектот или на неговите наследници.

(3) Во случаите од ставовите (1) и (2) на овој член, доколку сопственикот на објектот или неговите наследници, не ја надоместат пазарната вредност на земјиштето, сопствениците односно сосопствениците на земјиштето или нивните наследници своите права можат да ги остварат во судска постапка пред надлежен суд, а при утврдување на вредноста на земјиштето односно објектот, во предвид се зема пазарната цена во моментот на поднесување на тужбеното барање.

(4)По исклучок од ставот (3) на овој член доколку сопствениците односно сосопствениците на земјиштето или нивните наследници тужбеното барање го поднесат по истек на 20 години од денот од денот на објавувањето на решението за утврдување на правен статус во „Службен весник на Република Северна Македонија“, при утврдување на вредноста на земјиштето односно објектот, во предвид се зема пазарната цена утврдена на денот на објавувањето на решението за утврдување на правен статус во „Службен весник на Република Северна Македонија“.

(5)Доколку сопствениците односно сосопствениците на земјиштето или нивните наследници не поднесат барање согласно став (1) на овој член или став (2) на овој член, по истек на 20 години од денот на објавувањето на решението за утврдување на правен статус во „Службен весник на Република Северна Македонија“, сопственикот на објектот или неговите наследници имаат право во судска постапка да се стекнат со сопственост на земјиштето на кое е изграден објектот.

(6)Во случаите од ставот (5) на овој член сопственикот на објектот или неговите наследници, можат да се стекнат со право на сопственост само на земјиштето кое е составен дел на градежна парцела на кое е изграден објектот за кој е донесено решението за утврдување на правен статус, освен доколку поинаку не ги уредат односите со сопствениците односно сосопствениците на земјиштето или нивните наследници.

(7) По исклучок од ставот (6) на овој член во случаите кога на иста градежна парцела покрај објектот за кој е донесено решение за утврдување на правен статус се наоѓа и објект на сопственикот односно сосопственикот на земјиштето или нивните наследници или пак е предвидена површина за градење согласно планската документација, сопственикот на објектот за кој е донесено решение за утврдување на правен статус или неговите наследници, можат да се стекнат со право на сопственост само на земјиштето под објект.

(8) Одредбите од овој член се применуваат за сите видови на бесправни објекти за кои е донесено решение за утврдување на правен статус, а кои се изградени на земјиште кое е сопственост на друго физичко или правно лице или земјиштето е сосопственост на барателот и друго физичко или правно лице.

Член 33

(1) Доколку се утврди дека по поднесување на барањето за утврдување на правен статус на бесправен објект, со право на сопственост или сосопственост на земјиштето на кое е изграден објектот, врз основа на решение за приватизација на градежно земјиште или решение за денационализација се има стекнато физичко или правно лице кое не е подносител на барањето за утврдување на правен статус, а донесено е решение за утврдување на правен статус, надлежниот орган доставува известување до подносителот на барањето за утврдување на правен статус на бесправен објект, во рок од 30 дена од денот на приемот да достави уверение за движење или имотен лист за земјиштето на кое е изграден бесправниот објект и изјава заверена на нотар, дадена под кривична и материјална одговорност, во која ќе потврди која година е изграден бесправниот објект.

(2)Доколку подносителот на барањето за утврдување на правен статус на бесправен објект ги достави доказите во рокот утврден во став (1) на овој член и од истите се утврди дека во моментот на изградбата на бесправниот објект земјиштето било сопственост на Република Северна Македонија, решението за утврдување на правен статус останува во правна важност и се применуваат одредбите од членот 32 од овој закон, а во спротивно се поништува решението за утврдување на правен статус и се донесува решение за прекин на постапката согласно член 11 од овој закон.

Член 34

(1)Бесправен објект за кој е донесено правосилно решение за утврдување на правен статус согласно одредбите од овој закон, се вклопува во планската документација, согласно годишната програма за изработување на урбанистички планови на единиците на локална самоуправа, единиците на локална самоуправа во градот Скопје и градот Скопје.

(2)Правно и физичко лице сопственик на бесправен објект за кој е донесено правосилно решение за утврдување на правен статус согласно одредбите од овој закон, кое има интерес за вклопување на објектот во планската документација, може да ја финансира изработката на планската документација во постапка утврдена со Законот за урбанистичко планирање.

X. НАДЗОР

Член 35

(1)Надзор над спроведувањето на одредбите од овој закон и прописите донесени врз основа на овој закон, врши органот на државната управа надлежен за вршење на работите од областа на уредувањето на просторот.

(2)При вршењето на надзорот органот на државната управа надлежен за вршење на работите од областа на уредувањето на просторот ги врши следните работи:

-укажува на определени материјални и процедурални недостатоци во работата на единиците на локална самоуправа, единиците на локална самоуправа во градот Скопје и градот Скопје, кои би можеле да го оневозможат вршењето на работите утврдени со овој закон;

-дава мислења за доследно спроведување на надлежностите на единиците на локална самоуправа, единиците на локална самоуправа во градот Скопје и градот Скопје, за работите кои треба да ги вршат согласно со овој закон, а на барање на единиците на локална самоуправа, единиците на локална самоуправа во градот Скопје и градот Скопје;

-дава препораки за доследно спроведување на надлежностите на единиците на локална самоуправа, единиците на локална самоуправа во градот Скопје и градот Скопје, за работите кои треба да ги вршат согласно со овој закон, а врз основа на поднесени претставки од заинтересирани физички и правни лица и

-поднесува предлози до единиците на локална самоуправа, единиците на локална самоуправа во градот Скопје и градот Скопје, доколку констатира неспроведување на овој закон поради судир на надлежностите помеѓу истите.

Член 36

(1) Инспекциски надзор над примената на овој закон и прописите донесени врз основа на него вршат Државниот инспекторат за градежништво и урбанизам и Државниот управен инспекторат.

(2) Државниот инспекторат за градежништво и урбанизам при вршење на инспекциски надзор утврдува дали:

-податоците во записникот за извршен увид на лице место изготвен согласно член 12 од овој закон, соодветствуваат со фактичката состојба на бесправниот објект на лице место;

-надлежниот орган од член 5 од овој закон, при утврдувањето на исполнетоста на условите за издавање на потврда за исполнетост на услови за утврдување на правен статус на бесправен објект, правилно ги применил одредбите од членовите 13 и 14 од овој закон и

-надлежниот орган од член 5 од овој закон, при изготвувањето на решението за надоместок за утврдување на правен статус правилно ги применил одредбите од член 20 и член 21 од овој закон.

(3) Државниот управен инспекторат при вршење на инспекцискиот надзор утврдува дали:

-надлежниот орган од член 5 од овој закон, донел решение за прекин на постапката во роковите утврдени во членот 11 од овој закон;

-надлежниот орган од член 5 од овој закон, донел потврда за исполнетост на услови за утврдување на правен статус на бесправен објект, односно решение за одбивање на барањето за утврдување на правен статус на бесправен објект во рокот утврден во членот 18 став (1) од овој закон;

-надлежниот орган од член 19 од овој закон, изготвил решение за надоместок за утврдување на правен статус на бесправен објект во роковите утврдени во членот 19 од овој закон;

-надлежниот орган од член 5 од овој закон донел решение за утврдување на правен статус на бесправен објект во рокот утврден во членот 23 став (2) и став (3) од овој закон;

-надлежниот орган од член 5 од овој закон, постапил согласно член 23 став (7) од овој закон односно правосилното решение за утврдување на правен статус е објавено во „Службен весник на Република Северна Македонија“ и дневните весници и доставен е еден примерок од решението до сопственикот односно сосопственикот на земјиштето доколку органот располагал со податоци за истите;

-единицата на локална самоуправа постапила согласно член 13 став (3) од овој закон и доставила мислење до органот на државна управа надлежен за вршење на работите од областа на уредувањето на просторот во рок од 30 дена од денот на приемот на барањето за мислење;

-органот на државна управа надлежен за вршење на работите од областа на заштита на животната средина постапил согласно член 13 став (5) од овој закон и се произнел по барањето за согласност во рок од 90 дена од денот на приемот на барањето;

-Управата за заштита на културното наследство постапила согласно член 13 став (6) од овој закон и член 14 став (5) од овој закон и се произнела по барањето за согласност во рок од 30 дена од денот на приемот на барањето и

-единицата на локална самоуправа постапила согласно член 27 став (3) од овој закон и доставила примерок од регистарот до органот на државната управа надлежен за вршење на работите од областа на уредувањето на просторот, во рок од 30 дена од денот на истекот на рокот за поднесување на барање за утврдување на правен статус утврден во членот 6 став (2) од овој закон.

Член 37

(1)При вршење на инспекцискиот надзор, инспекторите од членот 36 од овој закон изрекуваат инспекциски мерки за отстранување на утврдените неправилности и недостатоци согласно со Законот за инспекциски надзор.

(2)Доколку при вршењето на инспекцискиот надзор инспекторот утврди дека по прв пат е сторена неправилност од член 36 став (2) односно став (3) од овој закон, со решение изрекува опомена и определува рок во кој субјектот на инспекциски надзор е должен да ги отстрани неправилностите и недостатоците, утврдени со записник согласно со Законот за инспекциски надзор.

(3)Против решението на инспекторот од став (2) на овој член, може да се изјави жалба во рок од 15 дена од денот на приемот на решението до надлежниот орган за одлучување во втор степен.

(4)Жалбата изјавена против решението на инспекторот од став (2) на овој член не го одлага извршувањето на решението.

(5)За изречените опомени од ставот (2) на овој член, инспекторите од членот 36 од овој закон водат евиденција.

(6)Формата и содржината на евиденцијата од ставот (5) на овој член ја пропишува министерот кој раководи со органот на државна управа надлежен за вршење на работите од областа на уредување на просторот.

XI. ПРЕКРШОЧНИ ОДРЕДБИ

Член 38

(1)Глоба во износ од 300 до 450 евра во денарска проттиввредност ќе му се изрече за прекршок на службеното лице-административен службеник одговорно за спроведување на постапката за утврдување на правен стаус на бесправен објект во единицата на локална самоуправа односно единицата на локална самоуправа во градот Скопје и на градоначалникот на единицата на локалната самоуправа односно единицата на локална самоуправа во градот Скопје, ако:

-не издаде потврда за исполнетост на услови за утврдување на правен статус на бесправен објект односно не донесе решение за одбивање на барањето за утврдување на правен статус на бесправен објект во рокот утврден во членот 18 став (1) од овој закон и

-не донесе решение за утврдување на правен статус на бесправен објект во рокот утврден во членот 23 став (2) и став (3) од овој закон.

(2)Глоба во износ од 300 до 450 евра во денарска проттиввредност ќе му се изрече за прекршок на службеното лице-административен службеник одговорно за спроведување на постапката за утврдување на правен стаус на бесправен објект во органот на државна управа надлежен за вршење на работите од областа на уредување на просторот и на функционерот кој раководи со органот на државна управа надлежен за вршење на работите од областа на уредување на просторот, ако:

-не издаде потврда за исполнетост на услови за утврдување на правен статус на бесправен објект односно не донесе решение за одбивање на барањето за утврдување на правен статус на бесправен објект во рокот утврден во член 18 став (1) од овој закон и

-не донесе решение за утврдување на правен статус на бесправен објект во рокот утврден во членот 23 став (2) и став (3) од овој закон.

(3)Глоба во износ од 50 до 150 евра во денарска проттиввредност ќе му се изрече за прекршок на службеното лице-административен службеник одговорно за спроведување на постапката за утврдување на правен стаус на бесправен објект во единицата на локална самоуправа во градот Скопје и на градоначалникот на единицата на локалната самоуправа во градот Скопје, ако не достават примерок од потврдата за исполнетост на услови за утврдување на правен статус на бесправен објект до градот Скопје во рокот од членот 18 став (2) на овој закон.

(4)Глоба во износ од 50 до 150 евра во денарска проттиввредност ќе му се изрече за прекршок на службеното лице-административен службеник одговорно за спроведување на постапката за утврдување на правен стаус на бесправен објект во органот на државна управа надлежен за вршење на работите од областа на уредување на просторот и на функционерот кој раководи со органот на државна управа надлежен за вршење на работите од областа на уредување на просторот, ако не достават примерок од потврдата за исполнетост на услови за утврдување на правен статус на бесправен објект до единицата на локална самоуправа на чие подрачје е изграден бесправниот објект односно електронските комуникациски мрежи и средства во рокот од членот 18 став (3) на овој закон.

(5)Глоба во износ од 150 до 300 евра во денарска противвредност ќе му се изрече за прекршок на службеното лице-административен службеник одговорно за пресметка на надоместок во единицата на локална самоуправа и на градоначалникот на единицата на локална самоуправа, ако не изготви решение за надоместок за утврдување на правен статус на бесправен објект во рокот утврден во членот 19 став (3) и став (4) од овој закон.

(6)Глоба во износ од 150 до 300 евра во денарска противвредност ќе му се изрече за прекршок на службеното лице-административен службеник одговорно за пресметка на надоместок во градот Скопје и на градоначалникот на градот Скопје, ако не изготви решение за надоместок за утврдување на правен статус на бесправен објект во рокот од членот 19 став (5) од овој закон.

(7)Глоба во износ од 50 до 150 евра во денарска проттиввредност ќе му се изрече за прекршок на службеното лице-административен службеник одговорно за спроведување на постапката за утврдување на правен стаус на бесправен објект во единицата на локална самоуправа односно единицата на локална самоуправа во градот Скопје, како и во органот на државна управа надлежен за вршење на работите од областа на уредување на просторот, ако не постапи согласно член 23 став (7) од овој закон и не го објави правосилното решение за утврдување на правен статус во Службен весник на Република Северна Македонија и дневните весници и/или не достави еден примерок од решението до сопственикот односно сосопственикот на земјиштето доколку располага со податоци за истите.

(8)Глоба во износ од 300 до 450 евра во денарска проттиввредност ќе му се изрече за прекршок на службеното лице-административен службеник во единицата на локална самоуправа односно единицата на локална самоуправа во градот Скопје одговорно за доставување на регистарот и на градоначалникот на единицата на локалната самоуправа односно на единицата на локална самоуправа во градот Скопје, ако не постапат согласно член 27 став (3) овој закон.

Член 39

(1)Глоба во износ од 300 до 450 евра во денарска противвредност ќе му се изрече на административен службеник-член на комисија за увид на лице место од член 12 од овој закон, во единицата на локална самоуправа односно единицата на локална самоуправа во градот Скопје, доколку комисијата изготви записник за увид на лице место кој не соодветствува со фактичката состојба на бесправниот објект на лице место.

(2)Глоба во износ од 300 до 450 евра во денарска противвредност ќе му се изрече на административен службеник-член на комисија за увид на лице место од член 12 од овој закон, во органот на државна управа надлежен за вршење на работите од областа на уредување на просторот, доколку комисијата изготви записник за увид на лице место кој не соодветствува со фактичката состојба на бесправниот објект на лице место.

(3)Глоба во износ од 150 до 300 евра во денарска противвредност ќе му се изрече на административен службеник-член на комисија за увид на лице место од член 12 од овој закон, во единицата на локална самоуправа односно единицата на локална самоуправа во градот Скопје и на градоначалникот на единицата на локална самоуправа односно единицата на локална самоуправа во градот Скопје, доколку комисијата не ја утврди фактичката состојба на бесправен објект во роковите утврдени во член 12 став (5) и став (6) од овој закон.

(4)Глоба во износ од 150 до 300 евра во денарска противвредност ќе му се изрече на административен службеник-член на комисија за увид на лице место од член 12 од овој закон, во органот на државна управа надлежен за вршење на работите од областа на уредување на просторот и на функционерот кој раководи со органот на државна управа надлежен за вршење на работите од областа на уредување на просторот, доколку комисијата не ја утврди фактичката состојба на бесправен објект во роковите утврдени во член 12 став (5) и став (6) од овој закон.

Член 40

(1)Глоба во износ од 150 до 300 евра во денарска проттиввредност ќе му се изрече за прекршок на службеното лице-административен службеник во органите на државната управа надлежни за подрачјата, зоните односно појасите од член 4 на овој закон одговорно за постапување по барањето за мислење од член 4 став (3) на овој закон и на функционерот кој раководи со органите на државната управа надлежни за подрачјата, зоните односно појасите од член 4 на овој закон ако не постапат согласно член 4 став (4) на овој закон.

(2)Глоба во износ од 150 до 300 евра во денарска проттиввредност ќе му се изрече за прекршок на службеното лице-административен службеник во Агенцијата за електронски комуникации одговорно за постапување по барањето за мислење од член 9 став (9) на овој закон и на функционерот кој раководи со Агенцијата за електронски комуникации, ако не постапат согласно член 9 став (10) на овој закон.

(3)Глоба во износ од 150 до 300 евра во денарска проттиввредност ќе му се изрече за прекршок на службеното лице-административен службеник во единицата на локална самоуправа односно единицата на локална самоуправа во градот Скопје одговорно за изработка на мислењето и на градоначалникот на единицата на локалната самоуправа односно на единицата на локална самоуправа во градот Скопје, ако не постапат согласно член 13 став (3) од овој закон.

(4)Глоба во износ од 150 до 300 евра во денарска проттиввредност ќе му се изрече за прекршок на службеното лице-административен службеник одговорно за постапување по барањето за согласност и на функционерот кој раководи со органот на државна управа надлежен за вршење на работите од областа на заштита на животната средина, ако не постапат согласно член 13 став (5) од овој закон.

(5)Глоба во износ од 150 до 300 евра во денарска проттиввредност ќе му се изрече за прекршок на службеното лице-административен службеник во Управата за заштита на културното наследство одговорно за постапување по барањето за согласност и на функционерот кој раководи со Управата за заштита на културното наследство, ако не постапат согласно член 13 став (6) на овој закон и член 14 став (5) од овој закон.

Член 41

(1) Прекршочната постапка за прекршоците предвидени со овој закон се води пред надлежен суд.

(2) За прекршоците предвидени со овој закон, надлежните инспектори пред поднесување на барање за поведување на прекршочна постапка пред надлежен суд ќе спроведат постапка за порамнување со издавање на прекршочен платен налог согласно со Законот за прекршоците.

(3) Формата и содржината на прекршочниот платен налог ја пропишува министерот кој раководи со органот на државна управа надлежен за вршење на работите од областа на уредување на просторот.

Член 42

Одмерувањето на висината на глобата која е пропишана согласно овој закон се врши согласно со Законот за прекршоците.

XII. ПРЕОДНИ И ЗАВРШНИ ОДРЕДБИ

Член 43

(1)При пресметување на висината на надоместокот за утврдување на правен статус на бесправните објекти, во предвид се зема висината на надоместокот за уредување на градежно земјиште која е утврдена од единиците на локалната самоуправа до денот на влегувањето во сила на овој закон.

(2)При пресметување на висината на надоместокот за утврдување на правен статус на бесправните објекти, се применуваат коефициентите кои се утврдени со Правилникот за степенот на уредувањето на градежно земјиште со објекти на комуналната инфраструктура и начинот на утврдување на висината на трошоците за уредувањето во зависност од степенот на уреденост, до денот на влегувањето во сила на овој закон.

(3)По исклучок од став (1) на овој член, за подрачјата за кои до денот на влегувањето во сила од овој закон, единиците на локална самоуправа воопшто немаат утврдено висина на надоместок за уредување на градежно земјиште, во предвид ќе се земе висината на надоместокот за уредување на градежно земјиште, која единиците на локална самоуправа ќе ја утврдат по денот на влегувањето во сила на овој закон.

Член 44

Имателите на линиски инфраструктурни објекти и линиски електронски комуникациски мрежи и средства за кои е поднесено барање за утврдување на правен статус согласно Законот за постапување со бесправно изградени објекти („Службен весник на Република Македонија“ бр. 23/11, 54/11, 155/12, 72/13, 44/12, 115/14, 199/14, 124/15, 129/15, 217/15, 31/16, 190/17 и „Службен весник на Република Северна Македонија“ бр.174/21), можат да го повлечат барањето за утврдување на правен статус во рок од една година од денот на влегувањето во сила на овој закон и да поднесат пријава до Агенцијата за катастар на недвижности во рокот утврден во член 28 став (2) од овој закон.

Член 45

Доколку при спроведување на постапката за утврдување на правен статус на бесправен објект се утврди дека за објектот за кој е поднесено барање согласно овој закон, утврден е правен статус согласно Законот за постапување со бесправно изградени објекти („Службен весник на Република Северна Македонија“ број 23/11, 54/11, 155/12, 72/13, 44/12, 115/14, 199/14, 124/15, 129/15, 217/15, 31/16 и 190/17 и „Службен весник на Република Северна Македонија“ бр.174/21) по поднесено барање од друго физичко или правно лице, барањето поднесено согласно овој закон се одбива, а барателот кој поднел барање согласно овој закон може да побара заштита на своите права во судска постапка пред надлежен суд.

Член 46

(1)По истекот на рокот од пет години од денот на влегувањето во сила на овој закон, кабелската канализација која нема да биде запишана на ниту еден имател согласно постапката утврдена во член 28 од овој закон, се запишува во Катастарот на недвижности со право на сопственост на Република Северна Македонија врз основа на одлука од став (3) на овој член на Владата на Република Северна Македонија.

(2)По истекот на рокот од став (1) од овој член, Агенцијата за електронски комуникации ќе изврши надзор согласно Законот за електронските комуникации и податоците за незапишаната постоечка кабелска канализација заедно со геодетски елаборат за утврдување на фактичка состојба на бесправен објект, ќе ги достави до Владата на Република Северна Македонија.

(3)Владата на Република Северна Македонија ќе донесе одлука за запишување на правото на сопственост на кабелската канализација во корист на Република Северна Македонија во рок од шест месеци, од денот на доставувањето на податоците од ставот (2) на овој член.

(4)Oдлуката од ставот (3) на овој член заедно со геодетскиот елаборат за утврдување на фактичка состојба на бесправен објект, Владата на Република Северна Македонија ја доставува до Агенцијата за катастар на недвижности, заради запишување на правото на сопственост на кабелската канализација во корист на Република Северна Македонија.

(5)По запишувањето на правото на сопственост на кабелската канализација во корист на Република Северна Македонија согласно став (4) на овој член, Владата на Република Северна Македонија го доставува доказот за сопственоста до Агенцијата за електронски комуникации во рок од 30 дена од денот на запишувањето во Кастастарот на недвижности, заради запишување на кабелската канализација во сопственост на Република Северна Македонија во Единствената точка за информации во облик и форма согласно Законот за електронските комуникации и подзаконските прописи донесени врз осонова истиот закон.

(6)Одредбата од став (1) на овој член не се применува во случаите кога е започната судска постапка за утврдување на правото врз кабелската канализација согласно член 28 став (7) од овој закон.

Член 47

Започнатите постапки за отстранување на бесправните објекти предмет на овој закон за кои се донесени решенија за отстранување, а за кои е поднесено барање согласно член 6 од овој закон, ќе се прекинат доколку не е започнато со отстранување на бесправниот објект.

Член 48

Постапките за утврдување на правен статус на бесправни објекти кои се започнати согласно Законот за постапување со бесправно изградени објекти („Службен весник на Република Северна Македонија“ број 23/11, 54/11, 155/12, 72/13, 44/12, 115/14, 199/14, 124/15, 129/15, 217/15, 31/16, 190/17 и „Службен весник на Република Северна Македонија“ бр.174/21) ќе продолжат согласно законот по кој се започнати до правосилно завршување на истите.

Член 49

Органот на државна управа надлежен за вршење на работите од областа на уредување на просторот и единиците на локална самоуправа, се должни да ги формираат комисиите од член 12 од овој закон, најдоцна во рок од 30 дена од денот на влегувањето во сила на овој закон.

Член 50

Органот на државна управа надлежен за вршење на работите од областа на уредување на просторот и единиците на локална самоуправа се должни да го востановат регистарот од член 27 од овој закон, најдоцна во рок од 30 дена од денот на влегувањето во сила на прописот од член 27 став (4) од овој закон.

Член 51

Советот на единицата на локална самоуправа, Советот на единицата на локална самоуправа во градот Скопје и Советот на градот Скопје се должни одлуката согласно член 26 од овој закон да ја донесат најдоцна во рок од три месеци од денот на влегувањето во сила на овој закон.

Член 52

Подзаконските прописи утврдени со овој закон ќе се донесат најдоцна во рок од 30 дена од денот на влегувањето во сила на овој закон.

Член 53

Со денот на влегувањето во сила на овој закон, престанува да важи Законот за постапување со бесправно изградени објекти („Службен весник на Република Северна Македонија“ бр. 23/11, 54/11, 155/12, 72/13, 44/12, 115/14, 199/14, 124/15, 129/15, 217/15, 31/16 и 190/17 и „Службен весник на Република Северна Македонија“ бр.174/21).

Член 54

Овој закон влегува во сила осмиот ден од денот на објавувањето во “Службен весник на Република Северна Македонија“, а ќе важи седум години од денот на неговото влегување во сила.